b'\n_START_ARTICLE_\nDru\xc5\xbeina asteroidov\n_START_PARAGRAPH_\nDru\xc5\xbeina asteroidov je skupina asteroidov, ki imajo podobne elemente tirnic (velike polosi, izsrednosti, naklone tira).\n_START_SECTION_\nLastnosti\n_START_PARAGRAPH_\nVelike dru\xc5\xbeine imajo nekaj sto znanih asteroidov. V dru\xc5\xbeinah je obi\xc4\x8dajno \xc5\xa1e mnogo manj\xc5\xa1ih neodkritih teles. Manj\xc5\xa1e goste dru\xc5\xbeine obsegajo po deset znanih asteroidov. V asteroidnem pasu samo okoli 33 do 35\xc2\xa0% asteroidov pripada znani dru\xc5\xbeini._NEWLINE__NEWLINE_Sedaj poznamo od 20 do 30 dru\xc5\xbein, ki so splo\xc5\xa1no priznane, in nekaj deset skupin asteroidov. Ve\xc4\x8dina tidru\xc5\xbein je v glavnem asteroidnem pasu. Nekatere dru\xc5\xbeine (Palas, Mad\xc5\xbearska, Fokeja) imajo manj\xc5\xa1e velike polosi in ve\xc4\x8dje naklone tirnic, kot jih ima glavni asteroidni pas._NEWLINE__NEWLINE_Prvi je zaznal dru\xc5\xbeine asteroidov Hirayama v letu 1918. _NEWLINE__NEWLINE_Ena izmed dru\xc5\xbein je povezana z velikim \xc4\x8dezneptunskim telesom Haumea _NEWLINE__NEWLINE_Dru\xc5\xbeine dobijo ime po imenovanem asteroidu, ki ima v skupini najni\xc5\xbejo \xc5\xa1tevilko (glej poimenovanje astronomskih teles)\n_START_SECTION_\nNastanek\n_START_PARAGRAPH_\nPredvidevajo, da dru\xc5\xbeine asteroidov nastajajo pri trkih med asteroidi. Pri ve\xc4\x8dini trkov se asteroid zdrobi. Obstojajo pa tudi dru\xc5\xbeine, za katere je zna\xc4\x8dilno, da imajo asteroidi povr\xc5\xa1ino polno kraterjev (primeri: Vesta, Higeja, Masalija). Tak\xc5\xa1ne dru\xc5\xbeine obi\xc4\x8dajno vsebujejo velik sredi\xc5\xa1\xc4\x8dni asteroid in mno\xc5\xbeico nekajkrat manj\xc5\xa1ih asteroidov. Nekatere dru\xc5\xbeine imajo zapleteno strukturo, ki \xc5\xa1e ni pojasnjena. Verjetno je posledica ve\xc4\x8djega \xc5\xa1tevila trkov v preteklosti. Vsi \xc4\x8dlani dru\xc5\xbeine imajo obi\xc4\x8dajno zelo podobno sestavo (izjema je dru\xc5\xbeina Vesta, ki je nastala iz velikega telesa, ki je bilo razslojeno). Starost dru\xc5\xbein asteroidov se ocenjuje na milijarde let, pri tem pa manj\xc5\xa1e asteroide dru\xc5\xbeina hitreje izgubi. Ta starost je precej maj\xc5\xa1a kot je starost Oson\xc4\x8dja tako, da je med njimi zelo malo ostankov iz \xc4\x8dasov nastajanja Son\xc4\x8dnega sistem. Dru\xc5\xbeine po\xc4\x8dasi razpadajo zaradi te\xc5\xbenostnih vplivov Jupitra in zaradi trkov med posameznimi asteroidi, pri tem pa nastajajo vedno manj\xc5\xa1a telesa. Ti manj\xc5\xa1i asteroidi zaradi pojava Jarkovskega po\xc4\x8dasi pridejo v orbitalno resonanco z Jupitrom. Takrat pa odletijo iz asteroidnega pasu. Verjetno imajo starej\xc5\xa1e dru\xc5\xbeine manj manj\xc5\xa1ih in srednje velikih \xc4\x8dlanov in ostane samo nekaj najve\xc4\x8djih. To je tudi osnova za dolo\xc4\x8danje starosti dru\xc5\xbein.\n_START_SECTION_\nDolo\xc4\x8danje dru\xc5\xbein asteroidov\n_START_PARAGRAPH_\nNa diagramu (glej desno) so prikazane izsrednosti in nakloni tira za oskulacijske elemente tira (levi del diagrama) in posebej za lastne elemente tira (na desni strani diagrama). Na desnem delu se lepo vidijo skupine asteroidov, ki jih obravnavamo kot dru\xc5\xbeine. Dru\xc5\xbeine lahko dolo\xc4\x8dimo samo, \xc4\x8de upo\xc5\xa1tevamo lastne elemente tirnic in ne trenutnih oskulatornih elementov, ki nihajo okoli nekih vrednsoti v \xc4\x8dasu nekaj deset tiso\xc4\x8d let. Lastni elementi ostajajo konstantni v obdobju nekaj deset milijonov let in \xc5\xa1e ve\xc4\x8d._NEWLINE_Dru\xc5\xbeine asteroidov je prvi dolo\xc4\x8dal japonski astronom Kijocugu Hirajama v letu 1918. Njemu v \xc4\x8dast nekateri dru\xc5\xbeine asteroidov imenujejo tudi dru\xc5\xbeine Hirajama (to posebej velja za pet dru\xc5\xbein, ki jih je na\xc5\xa1el).'